Højesteret ophæver landsrettens pålæg til forsvarere om ikke at overlevere kopi af retsbøger til tiltalt i sag om brud på tavshedspligt vedrørende rigets sikkerhed
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Efterforskning og straffeproces;
Statsforfatning, sikkerhed og terrorisme;

/

Pålæg vedrørende retsbøger ophævet  

Kendelse afsagt den 12. oktober 2023   

Sag 45/2023

Anklagemyndigheden
mod
Tiltalte

Pålæg til forsvarere om ikke at overlevere kopi af retsbøger til Tiltalte ophævet  

Tiltalte blev ved anklageskrift af 16. september 2022 tiltalt for overtrædelse af
straffelovens § 109, stk. 1, ved i flere tilfælde at have røbet hemmeligheder af betydning
for statens sikkerhed, og overtrædelse af straffelovens § 152, stk. 2, jf. stk. 1, ved i flere
tilfælde uberettiget at have videregivet fortrolige oplysninger under særligt skærpende
omstændigheder.

For Højesteret angik sagen, om der var grundlag for at pålægge Tiltaltes forsvarere ikke at
overlevere kopi af dels Københavns Byrets retsbog af 12. december 2022 vedrørende et
forberedende retsmøde i straffesagen mod Tiltalte, dels byrettens retsbog af 21. december
2022 og landsrettens retsbog af 28. april 2023 vedrørende deres kendelser om pålæg
vedrørende byrettens retsbog af 12. december 2022.   

Retsplejelovens § 729 a, stk. 2, bestemmer, at retten meddeler forsvareren kopi af
indførsler i retsbøgerne vedrørende sagen. Forsvareren kan gøre sigtede bekendt med
kopierne, medmindre andet følger af retsplejelovens § 748 og § 856. Retten kan pålægge
forsvareren ikke at overlevere kopierne til sigtede eller andre, hvis det må befrygtes, at
kopierne vil blive benyttet på retsstridig måde.

Højesteret bemærkede, at det efter praksis er en forudsætning for at meddele et sådant
pålæg, at der er konkrete grunde til at befrygte, at kopier af retsbøger vil blive benyttet på
retsstridig måde.

Højesteret fandt, at der ikke var fremlagt konkrete oplysninger, som gav grundlag for at
befrygte, at retsbøgerne ville blive benyttet på retsstridig måde. Der var som følge heraf
ikke grundlag for at pålægge Tiltaltes forsvarere ikke at overle vere kopi af retsbøgerne til
ham.   

Højesteret tog derfor Tiltaltes påstand om ophævelse af landsrettens kendelse til følge,
sådan at pålægget til forsvarerne om ikke at overlevere kopi til ham af de pågældende
retsbøger blev ophævet.



/





/